Ekki er annað að sjá að ný verkalýðsforysta hafi fylgt Salek-samkomulaginu sem hún hugðist ganga frá dauðu . Þegar nýir verkalýðsforingjar tóku við boðuðu þeir ný vinnubrögð í kjarabaráttunni . Ragnar Þór Ingólfsson sagði Saleksamkomulagið vera dautt þegar hann tók við sem formaður VR í mars 2017 . Í byrjun árs 2018 sagði Ragnar Þór að Gylfi Arnbjörnsson , þáverandi forseti ASÍ , vildi troða í gegn „ gjaldþrota hugmyndafræði “ um hóflegar launahækkanir gegn vilja félagsmanna . Sólveig Anna Jónsdóttir hjó í sama knérunn þegar hún var kjörin formaður Eflingar ári á eftir Ragnari . „ Það er svo augljóst að fólk vildi nýja forystu , nýjar áherslur og nýjar leiðir , “ sagði Sólveig Anna . Það yrði að hækka lægstu laun meira en önnur sem vel að merkja hefur verið áherslan nær undantekningarlaust í kjarasamningum í áraraðir . Salek-samkomulagið , sem var þyrnir í augum nýrrar forystu , var á milli ASÍ , SA , stjórnvalda og opinberra stéttarfélaga og var undirritað í október 2015 . Markmiðið var að reyna að færast nær kjarasamningsgerðinni sem þekkst hefur á Norðurlöndunum . Leggja ætti áherslu á að auka kaupmátt fremur en nafnlaunahækkanir á grundvelli lágrar verðbólgu , lágra vaxta og stöðugs gengis . En hver var niðurstaðan ? Drap nýi lífskjarasamningurinn Salek-samkomulagið ? Vandséð er að sjá að svo hafi verið . Salek-samkomulagið var fjórþætt sé horft á það sem sneri að almennum vinnumarkaði . Í fyrsta lagi var samið um að launahækkanir tækju mið af svigrúmi samkeppnis - og útflutningsatvinnuvega . Í nýjum kjarasamningum er tenging launahækkana við hagvöxt sem er í sama anda – að hækka ekki laun umfram það sem lykilatvinnugreinar þola . Gangi vel skipta atvinnurekendur og launþegar með sér auknum tekjum þjóðarbúsins . Í öðru lagi átti að passa að þeir sem væru á taxtalaunum á almennum vinnumarkaði yrðu ekki skildir á eftir öðrum hópum . Það atriði lifir í nýjum kjarasamningum sem felur í sér ákvæði um launaþróunartryggingu . Það á að skila því að taxtalaun verði launaskrið á vinnumarkaði . Í þriðja lagi átti að tryggja samvinnu stjórnvalda og vinnumarkaðarins með því að efla velferðarkerfið . Stjórnvöld hafa sagt framlag sitt til lífskjarasamninganna vera 80 milljarðar króna á samningstímabilinu . Meðal þess sem nefnt er í Salek-samkomulaginu var að styrkja atvinnuleysistryggingasjóð og fæðingarorlofssjóð . Greiðslur í þá hafa aukist undanfarið ár og bæta á frekar í á næstunni þegar kemur að fæðingarorlofsgreiðslum . Í fjórða lagi var samið um stofnun þjóðhagsráðs þar sem áttu að sitja fulltrúar stjórnvalda og aðilar vinnumarkaðarins til að stuðla að sameiginlegri sýn á vinnumarkaðinn og efnahagslífið . Eftir nokkuð brokkgenga byrjun á þjóðhagsráð þó að lifa áfram eftir kjarasamningana . Önnur ákvæði sneru að samræmingu milli opinbera og almenna vinnumarkaðarins , meðal annars með jöfnun lífeyrisréttinda sem lifa áfram og að miklar launahækkanir á almennum vinnumarkaði skiluðu sér í að laun opinberra starfsmanna hækkuðu til að halda aftur af hinu þekkta íslenska höfrungahlaupi . Opinberir starfsmenn eiga enn eftir að semja svo það á eftir að koma í ljós hvernig þeim þáttum samkomulagsins reiðir af . Ekki er annað að sjá en að þrátt fyrir skarkalann í kjaraviðræðunum hafi hin nýja verkalýðsforysta einfaldlega fylgt þeim línum sem lagt var upp með í Salek-samkomulaginu , sem hún hugðist ganga frá dauðu .